erhwenkuo/poetry-chinese-zhtw huggingface dataset:
漁家傲
作者：龐籍（宋）

儒將不須躬甲冑。指揮玉麈風雲走。戰罷揮毫飛捷奏。傾賀酒。三杯遙獻南山壽。草軟沙平春日透。蕭蕭下馬長川逗。馬上醉中山色秀。光一一。旌戈矛戟山前後。
蝶戀花
作者：晏殊（宋）

紫府群仙名籍秘。五色班龍，暫降人間世。海變滄田都不記。蟠桃一熟三千歲。露滴彩旌雲繞秋，誰信壺中，別有笙歌地。門外落花隨水逝。相看莫惜尊前醉。
訴衷情
作者：晏殊（宋）

幕天席地鬥豪奢。歌妓捧紅牙。從他醉醒醒醉，斜插滿頭花。車載酒，解貂貰。盡繁華。兒孫賢俊，家道榮昌，祝壽無涯。
訴衷情
作者：晏殊（宋）

喧天絲竹韻融融。歌唱畫堂中。玲女世間希有，燭影夜搖紅。一同笑，飲千鍾。興何窮。功成名遂，富足年康，祝壽如松。
南鄉子
作者：沈唐（宋）

朝覲俯堯階。寵拜新恩天上回。歡動邊城十萬戶，民懷。榮見旌旗卻再來。清曉敞鈴齊。庭下鳴鼉綺宴開。紅袖兩行頻捧勸，金□。利市應銷十二釵。
蝶戀花
作者：周起（宋）

嶽佐星儲生佐聖。真道宏才，濟世功名盛。久踐機衡宣密命。逢時力贊無為政。明主得賢朝野慶。晝按從容，帝寵何人並。早晚紫垣持國柄。民瞻共荷三臺正。
醉蓬萊
作者：楊繪（宋）

對亭臺幽雅，水竹清虛，嫩涼輕透。碧沼紅蕖，送香風盈袖。白首馮唐，誕辰同慶，上百分仙酎。鰲禁詞垣，烏臺諫省，昔遊俱舊。千里長沙，五年湓浦，近捧絲綸，更藩移守。桂苑餘芳，有孫枝新秀。羅綺雍容，管絃鬆脆，願拜延椿壽。歲歲年年，今朝啟宴，歡榮良久。
長壽樂
作者：蘇氏（宋）

微寒應候。望日遠六遠，階蓂初秀。愛景欲掛扶桑，漏殘銀箭，杓回瑤鬥。慶高閎此際，掌上一顆明珠剖。有令容淑德，歸逢佳偶。到如今，晝錦滿堂貴胄。榮耀，久步禁，一一金章綠綬。更值棠棣連陰，虎符熊軾，夾河分守。況青雲咫尺，朝暮入承明後*看綵衣爭獻，蘭盈玉酎。祝千齡，共指松椿比壽。
萬年歡
作者：蘇氏（宋）

日暖霜紅，畫戟門開，錦筵歌振梁塵。正是慈闈熙熙，慶誕佳辰。象服魚軒燦爛，喜高年、福祿長新。承顏處，朱紫相將，更兼華胄詵詵。家聲未論王謝，有禁中頗牧，江左機雲。雁字鴛行，雍容高步金門。況有子孫侍列，擁階庭、玉潔蘭薰。持芳醑，滿酌瑤觴，競祝遐壽千春。
減字木蘭花
作者：王觀（宋）

壽星明久。壽曲高歌沉醉後。壽燭榮煌。手把金爐爇壽香。滿斟壽酒。我意殷勤來祝壽。問壽如何。壽比南山福更多。
減字木蘭花
作者：王觀（宋）

花筵布巧。綠繞紅□花枝鬧。朵朵風流。好向尊前插滿頭。此花妖豔。願得年年長相見。滿勸金鍾。祝壽如花歲歲紅。
減字木蘭花
作者：王觀（宋）

天之美祿。會飲思量平生福。一碩劉伶，五斗將來且解酲。百年長解。三萬六千能幾日。勸飲瑤觴。祝壽不如歲月長。
減字木蘭花
作者：王觀（宋）

紅牙初展。象板如雲遮嬌面。曲按宮商。聲遏行雲繞畫梁。正當袞遍。休唱陽關人腸斷。勸飲流霞。祝壽千年轉更加。
減字木蘭花
作者：王觀（宋）

多愁早老。著甚由來閒煩惱。休管浮名。安樂身康似寶珍。酒逢知己，好向尊前朝日醉。滿勸瑤觥。祝壽如山歲歲青。
減字木蘭花
作者：王觀（宋）

今晨佳宴。昨夜南極星光現。鶴舞青霽，丹鳳呈祥瑞氣飄。仙書來詔。綠鬢朱顏長不老。滿勸香醪。祝壽如雲轉轉高。
減字木蘭花
作者：王觀（宋）

角聲三品。銀漏更殘將欲盡。盞盞華筵。玉粒瓊甌散又圓。知君洪量。不用推辭須一上。滿勸殷勤。祝壽如同福祿星。
減字木蘭花
作者：王觀（宋）

新秋氣肅。此時仙翁曾誕育。稟賦應遍。綠□朱顏似少年。階庭蘭玉。行見兒孫俱曳綠。更祝遐齡。願比壯椿過八千。
減字木蘭花
作者：王觀（宋）

百年能幾。似數巡環無了日。有限時光。玉兔金鳥曉夜忙。幸逢清世。最好排筵斟綠蟻。滿捧金蕉。祝壽如松永不凋。
減字木蘭花
作者：王觀（宋）

三皇五帝。古代英雄閒爭氣。勇猛韓彭。十大功勞空有名。休談人我。大限催煎如何嚲。前酌觥舡。祝壽如同海月圓。
減字木蘭花
作者：王觀（宋）

春光景媚。花褪殘紅炎天氣。蟬噪高枝。雁叫長空雪亂飛。四時如箭。八節忙忙頻改換。滿捧金彝。祝壽如同海嶽齊。
減字木蘭花
作者：王觀（宋）

才鳴□鼓。曲奏仙音如樂府。美似梨園。一派簫韶列玳筵。使人清耳。滿塵賓朋皆歡喜。勸飲金荷。祝壽延長福更多。
沁園春
作者：蘇軾（宋）

情若連環，恨如流水，甚時是休。也不須驚怪，沈郎易瘦，也不須驚怪，潘鬢先愁。總是難禁，許多魔難，奈好事教人不自由。空追想，念前歡杳杳，後會悠悠。凝眸。悔上層樓。謾惹起、新愁與舊愁。向彩箋寫遍，相思字了，重重封卷，密寄書郵。料到伊行，時時開看，一看一回和淚收。須知道，□這般病染，兩處心頭。
人嬌
作者：無名氏（宋）

解了痴絛，潑煞悶火。眉尖上、放閒愁鎖。高來不可，低來不可，莫是人間剩我一個。富貴謾人，功名賺我。且舞個採蓮曲破。紅裙腰細，醁醅盞大，須佔取、名花豔中醉臥。
定風波
作者：無名氏（宋）

痛飲形骸騎蹇驢。葛巾不整倩人扶。笑指桃源泥樣醉。三睡。詩魔長是泣窮途。畫手也知仙骨瘦。□□崑山玉水點銀鬚。天地不能容此老。笑傲。一竿風月釣江湖。
玉女搖仙佩
作者：黃庭堅（宋）

宮梅弄粉，御柳搖金，又喜皇州春早。盛世生賢，真仙應運，當日來從三島。車馬喧清曉。看千鍾賜飲，中人傳詔。最好是、芝蘭並砌，鳴珮腰金，綵衣相照。爐煙嫋。高堂半卷珠簾，神仙縹緲。須信槐庭蔭美，鳳沼波澄，屈指十年三到。九敘重歌，元圭再錫，已把成功來告。四海瞻儀表。慶君臣會集，詩符天保。況自有、仙風道骨，玉函金篆，陰功須報。方知道。八千歲月椿難老。
瑤臺第一層
作者：黃庭堅（宋）

閬苑歸來，因醉上、瑤臺第一層。洞天深處，年年不夜，日日長春。萬花妝爛錦，散異香，馥郁留人。便乘興，命玉龍吟笛，綵鳳吹笙。身輕。先逢瑞景，眾中先識董雙成。珮環聲麗，舞腰嫋嫋，濃豔騰騰。翠屏金縷枕，繡被軟，夢冷槐清。樂蓬瀛。願南山同壽，北斗齊齡。
永遇樂
作者：晁端禮（宋）

雪霽千巖，春回萬壑，和氣如許。今古稽山，風流人物，真是生申處。兒童竹馬，歡迎夾道，爭為使君歌舞。道當年、蓬萊朵秀，又來作蓬萊主。一編勳業，家傳幾世，自是赤松仙侶。青瑣黃堂，等閒遊戲，又問乘槎路。銀河耿耿，使星今夜，應與老人星聚。要知他、秋羹訊息，早梅初吐。
滿庭芳
作者：仲殊（宋）

曉日迎涼，煙華生翠，玉麟香轉風輕。細絲鈞管，羅綺擁芝庭。競折蟠桃獻壽，雨露罩，春下仙瀛。碧池上，龜遊鶴舞，一曲奏長生。當年。嘉慶會，蘭江秀氣，星昴光靈。奄奕世餘徽，同降元精。此日中吳太守，看看秉、廊廟鈞衡。麒麟閣，功名第一，從此入丹青。
踏莎行
作者：仲殊（宋）

德感元精，嶽方孕秀。才明淵智神兼授。飛鳴早應舜韶來，五符千騎難淹久。熊夢開祥，龜文獻壽。龍香卷霧搖東鬥。南天為現老人暑，一時頂禮抬雙神。
滿庭芳
作者：仲殊（宋）

三月遲遲，牡丹時節，算來淑景方融。板輿閒暇，香霧鎖花宮。曾侍瑤池宴席，三千女，深淺勻紅。輕含笑，尊前認得，阿母舊慈容。傾心。齊獻壽，一時傾倒，春在杯中。戲綵衣間作，喜氣重重。更有天仙寄語，教皓鶴、雙舞雲空。人長命，花枝長在，歲又東風。
醉蓬萊
作者：仲殊（宋）

報一陽初動，二五蓂疏，履長時候。大昴星精，宛分靈儲秀。早運鈞衡，亟還貂袞，向載歌成後。書展儀形，承華羽翼，恩深惟舊。天眷難留，片帆歸去，縠水柯山，故人攜手。枕月眠雲，老華胥閒晝。夕宴朝歡，況當加慶，獻我公眉壽。五福千祥，山長水遠，一樽芳酒。
減字木蘭花
作者：仲殊（宋）

英花萬蕊。醒□丹房玄石髓。煙駕來時。一勺仙翁手自隨。旋煎松火。始覺醍醐直可可。扶起精神。洞裡天閒日月新。
鵲踏枝・蝶戀花
作者：仲殊（宋）

一霎雕欄疏雨罷。三月十三，曾是寒食夜。盡日暖香薰柏麝。西施醉起留歸駕。酒滿玻璃花豔冶。莫負春心，快飲千鍾罷。春在燕堂簾幕下。年芳不問東君借。
醉花陰
作者：仲殊（宋）

一雙鶴繞蟠桃戲。說人間千歲。昨夜降元精，蓬矢桑弧，又報千家喜。綺羅庭院笙歌沸。擁玳簪珠履。五福一……。
永同歡
作者：仲殊（宋）

繡簾卷，沉煙細。燕堂深，玳筵初啟。庭下芝蘭，勸金卮，有多少雍容和氣。
柳垂金
作者：仲殊（宋）

中春天氣禁菸暖。餘七葉，丹蓂未卷。海嶽靈輝儲慶遠。降非熊，運符亨旦。寶霧香凝，非錦筵紅薦。永算金尊屢滿，酒裡千年春爛漫。共朱顏，鎮長相見。
西江月
作者：仲殊（宋）

耐老花間的子，長生海里明珠。南天星象降真符。五福同行同住。秀骨養成犀頂，被人喚作龍駒。傳家事業有詩書。富貴功名看取。
西江月
作者：仲殊（宋）

乙未河清九曲，神霄瑞降群仙。唯公殊寵最華年。高侍玉皇香案。富貴鵬程九萬，康寧鶴算三千。功成拔宅上青天，願廁庭中雞犬。
念奴嬌
作者：仲殊（宋）

延陵福緒，藹遺芳餘慶，直至如今。帝錫朋龜曾獻策。早揖丹桂華簪。一代榮名，三州遺愛，留入歌吟。歸來湖山付得，依舊閒心。延賞報德推封。名遷書監，喜天恩垂臨。拜舞龍香還注想，丹闕拖紫垂金。酒滿霞觴，期君眉壽，千歲與披衿。年年風月，兩行門外桐陰。
步蟾宮
作者：仲殊（宋）

仙郎心似長江闊。妾意如、波間明月。相隨定、一帶向東流，共宴樂、無時暫歇。長生只在長歡悅。除此外、總應虛設。笙歌裡、身住幾何年，十字兒、頭邊下撇。
步蟾宮
作者：仲殊（宋）

笙歌喜慶爭催曉。篆煙舞、龍鸞縹緲。香羅上、不盡壽仙人，獻一段、長生壽草。一心一意同歡笑。兩心事、卒難得了。教傳語、天上太白星，剩借取、幾千年好。
步蟾宮
作者：仲殊（宋）

鳳簾舞帶花鋪繡。水沉暖、祥煙迷晝。鳳銜燈照蕊珠筵，韻雙琯、鈞聲已奏。綺羅人勸千秋壽。吉祥滿、十分芳酒。願人間、嘉慶一千年，共南極、東華長久。
醉蓬萊
作者：仲殊（宋）

過靈香一炷，燕館清虛，晚窗風細。雨入園林，蕩凝煙搖曳。天上春融，暖移殘臘，早信音來至。宮粉龍香，一時拈入，江梅輕蕊。人在瑤山，九仙書府，靜與羲皇，淡然相對。錦琴無聲，鼓一軒和氣。丹枝高枝，舊香芬馥，惹賜袍春翠。再揖文章，聲名定與，淵雲相繼。
步蟾宮
作者：仲殊（宋）

長庚星馭重來日，結靈秀、東陽清骨。過中秋，兩夜月猶圓，五福降、先宮第一。鶴書新自金門出。乍受得、王宮纓紱。更登仙、籙上與長年，倩東鬥、真人按筆。
醉蓬萊
作者：仲殊（宋）

驟西風悽慘，秋昊平分，晚收清晝。素月潛生，倚危牆時候。漸照芳樽，前中孤影，喜暫時為友。醉學吳兒，狂歌亂拍，蹁躚雙袖。堪嘆從來，誤了詞賦，進取才能，桂枝難勾。縱得虛名，與平生相負。韁鎖塵埃，願懷圭組，強劍眉低首。平地神仙，清涼世界，君曾知否。
瑞鷓鴣
作者：仲殊（宋）

融融十月小春天。翼翼清都降聖賢。大抵龍飛雲必動，請觀二十七年前。方今龍又當天德，即日雲將擁地仙。富（下缺）
醉蓬萊
作者：仲殊（宋）

望金華真界，寶婺星垣，瑞符玄動。羽葆萊遊，有八鸞環擁。日在龍房，下弦平月，見崧嶽生申。天上三奇，人間五福，一齊景寵。騫樹七臺，紫微金簡，授籙延年，大椿騰頌。玉液稱觴，引長生歌送。彩霧籠雲，舞香花萼，降蕊珠仙眾。太史多才，功成異日，鳴簫雙鳳。
沁園春
作者：毛滂（宋）

左元仙伯，舊從當日，太一下生。念道尊德貴，體隆貌重，蓋天勳業，出世才名。父子一時，君臣千載，侍宴通宵留太清。衣冠盛事，滿床象簡，隔坐雲屏。年年此夜寒輕。正在東風下，不夜城。看御杯重勸，宸章屢賜，盛傳歌舞，高會簪纓。桃李玉姬，芝蘭子舍，盡向三臺瞻壽星。從今去，願千春獻祝，午夜觀燈。
沁園春
作者：毛滂（宋）

秀稟元精，靈鍾崧嶽，命世大賢。自飛英任路，承流百里，郎官星彩，輝映經躔。勁柏凌霜，香梅嬌雪，珪月彎彎新上弦。垂弧節慶，麒麟古夢，此夜初圓。羅川。父老欣然。算善政、古來誰與肩。念桃陰濃密，瓜期咫尺，雙鳧難駐，便欲朝天。爭把丹青，繪成芝宇，立作生祠千載傳。仍知道，看它時畫像，別有凌煙。
念奴嬌
作者：趙鼎臣（宋）

嫦娥伴侶，降人世，天與長生仙籙。五色雲開浮瑞靄，中有西真眉目。賢德家風，豔容天賦，佔盡人間福。長庚明月，誓同千古相逐。開宴香藹華堂，金盃休訴，好醉蟠桃熟。子子孫孫同上壽，有個人人同祝。雨鬢春風，一釵香霧，長與瑤池綠。更祈眉壽，願如南山松竹。
小重山
作者：吳則禮（宋）

鶴舞青青雪裡松。冰門龜在藻，綠蒙茸。一成不見蕊珠宮。蟠桃熟，猶待幾東風。玉酒紫金鍾。非煙羅幕暖，寶□濃。贈君春色臘寒中。君留取，長伴臉邊紅。
東風第一枝
作者：吳則禮（宋）

經國謀猷，補天氣力，嶽祗來佐興運。王當華闕春融，共仰相門地峻。清檯佔象，見壁月、珠星明潤。對一百五日風光，二十四番花信。勳共德、繼增篆鼎。今共古、問誰比並。廣樂初出，層霄壽斝，旋頒紫葉，湘桃濃杏。映彩服、朱顏青鬢。看千歲，桀閣飛樓，燕賞太平光景。
絳都春
作者：吳則禮（宋）

餘寒尚峭。早鳳沼凍開，芝田春到。茂對誕期，天與公春向廊廟。元功開物爭春妙。傳與穠華多少。召還和氣，拂開霽色，未妨談笑。縹緲。五雲亂處，種雕胡自熟，蟠桃猶小。雨露在門，光彩充閭烏亦好。寶燻鬱霧城西道。天自錫公難老。看公身任安危，二十四考。
絳都春
作者：吳則禮（宋）

韶華漸好。報錦裡又是，春風來早。昴宿降蕭，崧嶽生申符英表。三朝倖望人傾禱。壽與長城俱老。碧油紅旆，高牙大纛一時榮耀。矯矯。甘泉舊德，少年日，翰苑玉堂曾到。潤飾帝謨，粉澤皇猷文章妙。主盟經濟尊吾道。早晚促歸巖廟。願同海內蒼生，佇看鳳詔。
多麗
作者：吳則禮（宋）

聽新蟬，舜琴初弄清弦。伴薰風、匆匆佳氣，鍾希世英賢。正芳蓂、更餘九莢，況強仕，猶待三年。筆下煙雲，胸中巖壑，玉峰凜凜映人寒。公不見、清潭寶劍，九彩動星躔。渾疑是，風雷變化，落在人間。駐東陽、清譚終日，種成桃李森然。向庭闈、綵衣有慶，更華萼、棠棣相鮮。驥足難留，牛刀暫屈，匪朝伊夕步花磚。自今往、掀天扶地，聲跡寄凌煙。它時事，赤松共約，攜手驂鸞。
點絳唇
作者：吳則禮（宋）

柏葉春醅，為君親酌玻璃盞。玉簫牙管。人意如春暖。綠鬢長留，不使韶華晚。春無限。碧桃花畔。笑看蓬萊淺。
點絳唇
作者：吳則禮（宋）

何處君家，蟠桃花下瑤池畔。日遲風暖。佔得春長遠。幾見花開，一任年光換。今年見。明年再見。春色如人面。
玉樓春
作者：吳則禮（宋）

今朝何以為公壽。極貴長年公素有。庭階不乏長芝蘭，少翁又是庭臣右。三能粲粲依魁秀。八柱巍巍蟠地厚。皇家卜冊萬斯年，年光長轉洪鈞手。
玉樓春
作者：吳則禮（宋）

我公兩器兼文武。談笑巖廊無治古。經顏綠髮已官高，赤兒繡裳今仲父。我欲形容無妙識。頌穆清風須吉甫。望公聊比太山雲，歲歲年年天下雨。
清平樂
作者：吳則禮（宋）

娟娟月滿。冉冉梅花暖。春意初長寒力淺。漸擬芳菲滿眼。當時吉夢重重。間生天子三公。付與人間桃李，年年管領春風。
清平樂
作者：吳則禮（宋）

瀛洲春酒。滿酌公眉壽。月照沙堤春榜柳，恩暖朝天袞繡。東君著意丁寧。芳酸先許梅英。要就昇平滋味，待公來後和羹。
清平樂
作者：吳則禮（宋）

雪餘寒退。惟有青松在。春不加榮寒不悴。用舍如公都耐。流肪磊落龜蛇。會留紅日西斜。欲助我公壽骨，蟠桃等見桃花。
清平樂
作者：吳則禮（宋）

晨輝初轉。拜舞金鑾殿。想見對敭符睿春，天語丁寧見晚。雍容玉筍班聊，功名早上凌煙。金鼎刀圭莫惜，願隨雞犬昇仙。
清平樂
作者：吳則禮（宋）

慶鍾華胄。人物朝端秀。朝罷章華驕馬驟。十萬人家舉手。後房桃李娟娟。有誰雲雨恩偏。看取晚春時候，蘭芽玉茁爭妍。
西江月
作者：吳淑虎（宋）

門被五王德澤，家承七帝恩光。古今富貴迥無雙。多少公卿將相。久蘊騰空氣宇，行看平步巖廊。更祈王母壽而康。真個人間天上。
水調歌頭
作者：吳叔虎（宋）

清澈黃河底，乙未政和年。坤珍闡瑞，運符五百間生賢。日暖曲江花柳，鼎沸韶春弦管，尺五是青天。殊寵逢熙載，吉夢送真仙。承盛德，公故國，慶雙全。行看旌鉞紫泥，丹詔下苕川。多祝多男多壽，長願長安長樂，劍履玉宸前。蕙炷紫琳館，丹筆蕊珠篇。
水調歌頭
作者：張伯壽（宋）

天地有英氣，盤結在名山。儲精孕秀，誕生豪傑向人間。早拾巍科甲第，歸作日邊仙客，眷注不容間。講道橋門暇，戲作綵衣歡。振斯文，回巨浸，遏狂瀾。玉階三尺，好扶經濟侍天顏。把取昪平事業，趁取河清桃熟，十載付金鑾。草卻登封檢，雙鬢未曾斑。
臨江仙
作者：張伯壽（宋）

天上姮娥元不老，人間紫府長春。朱顏鶴髮更清新。觀音常自在，水月淨無塵。有子飄飄麟閣像，有孫庭下詵詵。他年看取遞成名。進封加上國，榮拜太夫人。
臨江仙
作者：張伯壽（宋）

吳越家聲傳鐵券，當年功指山河。公侯袞袞後來多。休符鍾俊傑，氣宇稟沖和。磊落胸襟清廟器，鵬程背可天摩。他時帝裡笑鳴珂。雙椿猶鶴算，二女已鸞坡。
臨江仙
作者：張伯壽（宋）

家住清湘雲外窟，肯隨玉筍同班。竹林風味正相聯。獨高霜外節，微露管中斑。吏隱叢祠聊寄傲，胸襟半是湖山。此君端可助躋攀。支頤供鶴立，拱膝看鰲翻。
臨江仙
作者：張伯壽（宋）

龍首鳳池家鼎貴，慶傳仙李芬芳。凜然冰雪照閨房。誕彌當此日，佳氣滿華堂。錦袖新封開大國，詔書急欲徵黃。莫辭沉醉九霞觴。蟠桃看子實，地久與天長。
臨江仙
作者：張伯壽（宋）

瑞氣薰城春色早，光生簾幕飛浮。五陵應是產風流。冰清兼玉潤，軒冕一時遊。已得長生元妙術，莊椿不數春秋。徐卿一醉百無憂。但知從此去，袞袞出公侯。
臨江仙
作者：張伯壽（宋）

爆竹聲殘天未曉，金爐細爇沉煙。兒孫戲彩映芳鮮。共傾元日酒，同祝大椿年。我願兒孫如我壽，高低富貴隨緣。不須厚祿與多田。詩書為世業，清白是家傳。
喜遷鶯
作者：曹宰（宋）

歲華將近。得昨夜一枝，江南佳信。建水城中，武夷峰上，恰屬老人星分。間世挺生賢哲，賈馬文章清俊。推太守，想區區百里，難淹良駿。輿論懷報也，暫把玉山，寄與丹青暈。壽旦方臨，祠堂其立，底事古今誰勝。自有養生妙訣，贏得朱顏芳鬢。猶更好，佩金魚寶帶，凌煙優選。
喜遷鶯
作者：曹宰（宋）

皇都春早，正媚景霽色，融和時候。宿靄初收，祥煙新布，桃李滿林惟繡。挺生堊朝哲輔，風采獨居人右。世希有，看陳思名族，平陽革裔。眷厚知已久，近輔名藩，符竹頻分剖。一節趨朝，神京作鎮，高掩昔年賢守。芝檢異恩才下，玉筍清班須簉。壽齡遠，與湖山同永，松椿同壽。
喜遷鶯
作者：曹宰（宋）

梅含春信，冒北律嚴寒，南枝先暖。月上初弦，萱開九葉，嵩嶽誕生英俊。冰玉丰姿瑩徹，錦繡文章煥爛。人歌贊，是今朝卓魯，他年伊旦。猶羨瓜期近，課春九重，優陟公卿選。列鼎鳴鐘，乘軒襲冕。直把功名占斷。好是賓僚會宴，爭捧觥觴頻勸。重重願，與青青松柏，歲寒難變。
滿庭芳
作者：王子容（宋）

臺袞籌邊，京師蒙福，兩淮談笑塵清。正銗筒無訟，桴鼓亦稀鳴。閱武分弓角射，催春事、親勸農耕。何須付，尋花問柳，小隊出郊坰。功名。今已就，九重近天，好去辭榮。算人間極貴，何似長生。刺佔梅山日月，觀二妙，玉紋抨。休辭醉，洛陽花信，香到露華亭。
滿庭芳
作者：王子容（宋）

瑞靄騰空，長庚入夢，挺生名世真賢。薦膺宸眷，移鎮日華邊。千里民謠載路，薰和氣、俱作春妍。須知道，西湖草木，亦自肅成權。黃堂。開雅宴，酒浮雲液，歌倚湘弦。□賜金增秩，入侍甘泉。且向露桃花底，拚沉醉，頻舉觥舡。祈難老，鬢隨柳綠，官共早鶯遷。
滿庭芳
作者：王子容（宋）

蓬海移春，卿雲約月，慶傳王母驂鸞。九仙福地，不減玉龜山。況是萊兒繡斧，都襯得、彩舞斕斑。瑤觴舉，平反一笑，功行足三十。木天。來瑞節，行封兩國，宮錦蟬聯。更孫枝滿座，蘭畹芝田。中詔肩輿上殿，稱萬壽，椒掖歡顏。黃鍾數，從新九九，巧曆演長年。
感皇恩
作者：葉景山（宋）

十月小春時，蓂舒六翠。天佑皇家誕賢裔。熊羆協夢，疑是麒麟分瑞。世間無限事，都如意。粉陣香圍，香嬌玉媚。春酒爭持泛瓊蟻，笙歌繚繞，同祝我公千歲。他年陪綠野，拚酣醉。
臨江仙
作者：葉景山（宋）

清曉於門開壽宴，綺羅香嫋芳叢。紅嬌綠軟媚光風。繡屏金翡翠，錦帳玉芙蓉。珠履爭馳千歲酒，葡萄滿泣金鍾。人生福壽古難逢。好將家慶事，寫入畫圖中。
臨江仙
作者：葉景山（宋）

楊柳池塘桃李徑，華堂壽宴初開。香團翠幕舞風回。東山攜妓女，北海罄樽罍。玉筍輕敲紅象板，金荷瀲瀲傳杯。笙歌繚繞宴春臺。華陽閒日日月，綠野醉蓬萊。
感皇恩
作者：葉景山（宋）

春水滿池塘，春風吹柳。春草茸茸媚晴晝。春煙駘蕩，春色著人如舊。春光無限好，花時候。春院宴開，春屏環繡。春酒爭持介眉壽。春衫春暖，春回遏雲聲透。春年常不老，松筠茂。
水調歌頭
作者：無名氏（宋）

昭代數人物，誰似我公賢。平生礌礌磊磊，常以義為先。廣立湖中義學，盛集陝西義社，良法自家傳。陰德有如此，眉壽不須言。聖天子，方右武，覆宗文。詩書馬上，看君父子共爭先。佇聽天山三箭，還共秋闈一舉，相繼凱歌旋。金印大如鬥，富貴出長年。
水調歌頭
作者：無名氏（宋）

雲海漾空闊，風露凜高寒。仙翁鶴駕羽節，縹緲下天端。指點虛無徵路，時見雙鳧飛舞，揮斥隘塵寰。吹笛向何處，海上有三山。綵衣新，魚服麗，映朱顏。蟠桃未熟，千歲容與旦人間。早晚金泥封詔，歸侍紫皇香案，踵武列仙班。玉骨自不老，未用九還丹。
醉蓬萊
作者：李商英（宋）

慶朋良相遇，夷夏均歡，福沾綿宇。扶日勳高，更補天力巨。學造淵微，文賡三聖，被褒語。來自丹臺，生逢華旦，身登仙路。袞繡歸來，水晶宮裡，燕處超然，去天尺五。綠髮朱顏，照青春如故。一粒刀圭，五更丹灶，與赤松遊處。只恐看著蒲輪，趣上沙堤歸去。
醉蓬萊
作者：李商英（宋）

慶長庚協夢，仙李蟠根，挺生名世。粉省收聲，早雲霄自致。鳳掖鸞坡，荷囊簪筆，久要津歷試。紅旆班春，碧油開府，出分憂寄。均逸真祠，右弧開宴，宵月光澄，玉爐煙細。漆發冰眸，攬浮丘仙袂。佇見九重，迂馳三節，詔促還丹陛。槐府涼生，榴樽香泛，年年歡醉。
洞仙歌
作者：李商英（宋）

臘殘寒峭，漸近新正際。喜溢門闌靄佳氣。遇昌辰，符吉夢，嶽瀆呈祥瑞。知是天誕人間奇瑞。文章推晁董，學擅卿雲，高揭聲猷縉紳裡。上瀛洲冊府，師表宗藩，華要地，俱是宸衷注意。又何止看看便持荷，更壽為崆峒，廣成同歲。
洞仙歌
作者：李商英（宋）

霓旌降節，縹緲蓬瀛裡。前是驂鸞在人世。雲衢沾聖澤，兩地疏封，須通道，不減瑤臺富貴。蘭幃稱壽日，朱紫盈門，碧藕蟠桃奉甘旨。更何須，求大藥餌服還丹，長不老，鶴骨仙標無比。況壺天日月自延長，看幾度人間，百年千歲。
勝勝慢・聲聲慢
作者：李商英（宋）

笙簧繚繞，書鼓聲喧，佳人對舞繡簾前。高卷鋪襯，廣列華筵。人人獻香祝壽，捧流霞，永慶高年。名香爇，睹重重華蓋，金獸噴煙。一願皇恩頻降，松柏對龜鶴，彭祖齊肩。二願子子孫孫，盡貢三元。石崇富貴也休誇，陸地神仙。更三願，願年年佳慶，永保團圓。
木蘭花慢
作者：李商英（宋）

喜瓊筵乍啟，似王母、宴瑤池。正珠履駢肩，群仙間坐，冰玉交輝。新詞更兼舊曲，聽歌聲、宛轉繞屏幃。一縷龍香水麝，滿堂如彩雲飛。金卮主獻賓酬。無算數醉如泥。誚不管山翁，霜髯皓鬢，為插花枝。更闌帶花歸去，有餘香、冉冉惹人衣。一枕華胥夢覺，恍然身在桃溪。
勝勝慢・聲聲慢
作者：李商英（宋）

香浮椒柏，暖入酴酥，非煙曉生簾幕。絳闕真仙，來自五雲樓閣。青霽路岐遊遍，排冠歸、水晶城郭。蕭散處，有壺中日月，故園猿鶴。好是朱顏難老，嬉遊處，不減少年行樂。正好尋春，莫負燕期鶯約。沉沉洞天向晚，按官商、重調音樂。願歲歲，聽新聲，笙歌院落。
水調歌頭
作者：馬伯升（宋）

瑞應杉溪縣，光動極星宮。人間盛事此日，嶽降自高嵩。慶兆三陽開泰，散作一團和氣，無地不春風。眉壽八千歲，今代黑頭公。聽劍履，上星辰，此行中。況金甌姓字，當路那已達宸聰。管取鳳池新命，來自虎關上闕，明日到花封。王室要師保，叔父勿居東。
滿江紅
作者：馬伯升（宋）

人品如君，人盡道，士林橫絕。那更是、關西流慶，三山英傑。欣遇當年神降日，又逢初度陽生月。把八千餘歲祝君齡，為君說。君自有，封侯骨。君不是，棲鸞客。況如今東閣，正收人物。坦腹素知王逸少，求賢不必商巖說。便明朝、有詔自天來，君王禮。
水調歌頭
作者：馬伯升（宋）

和氣應鼙鼓，喜色上轅門。貔貅萬騎，爭相慶主將佳晨。遙望九霄上闕，靄靄慶雲澄處，一點將星明。天瑞不虛應，人傑豈虛生。況君家，名將舊，有元勳。上方拊髀，要資頗牧作長城。管取齋壇入拜，會見凱歌歸奏，振起舊家聲。與國同休語，王府又重盟。
西江月
作者：陳克（宋）

搗玉揚珠萬戶，膴眉高髻千峰。佳辰清壽黑頭公，老稚扶攜歡動。借問優遊黃倚，何如強健夔龍。斝舡一棹百分空，澆潑胸中雲夢。
鷓鴣天
作者：陳克（宋）

風露絹絹玉井蓮，霓旌絳節會中元。鬢頭未學功名晚，金紫由來稱長年。青作穗，酒如泉。蓬萊方丈自飛仙。黃麻敕勝長生籙，早送夔龍到日邊。
南歌子
作者：陳克（宋）

鳳斝飛醇酎，龍筵噴異香。又還仁還祝延長。正對金風玉露、爽秋光。一種莊椿老，五杸仙桂芳。當年天產竇家郎。須信來春同此、賦高唐。
南歌子
作者：陳克（宋）

愛日烘晴晝，輕寒護曉霜。小春庭院繞天香。仙風珊珊來自、五雲鄉。庭下芝蘭秀，壺中日月長。要看發綠與瞳方。一笑人間千歲、飲淋浪。
新荷葉
作者：李清照（宋）

薄露初零，長宵共、永晝分停。繞水樓臺，高聳萬丈蓬瀛。芝蘭為壽，相輝映、簪笏盈庭。花柔玉淨，捧觴別有娉婷。鶴瘦松青，精神與、秋月爭明。德行文章，素馳日下聲名。東山高蹈，雖卿相、不足為榮。安石須起，要蘇天下蒼生。
壽星明・沁園春
作者：莫蒙（宋）

翠樾陰濃，見嵩山洛水，紫薇光聚。鷟雛華飛，黃駒駿天下，夜擎香露奮身許玉斧，來作明堂一柱。試看人間，誰能具此，神峰眉宇。煙縷搖曳暗霧。想高正簇清歌妍舞。黑蚌生珠，蟠桃結子，從此幾回相遇。去天尺五，人望城南韋杜，畫戟衣翻，門施行馬，行看開府。
瑞庭花引
作者：莫蒙（宋）

對畫簾卷，正鉤掛蝦鬚細錦幄。展鳳屏。開朱戶。初啟寶獸，香飄龍麝，嫋嫋煙成穗。神仙宴滿座，瑞色籠金翠。□□□窈窕，秦娥唱，行雲散，梁□墜。花滿帽，酒盈樽，長富長貴。唯願如松似□，永保千秋歲。紅日晚笙歌，擁入瑤池醉。
江城子
作者：莫蒙（宋）

博山香暖襯江雲。舞飛瓊。拜雙成。霧鬢風鬟，不改舊時青。灩灩金船羅袖勸，齊祝壽，比松椿。照人冰雪自天真。翠綃輕。下蓬瀛。卻笑乘鸞，奔月望長生。曾侍瑤池王母宴，猶認得，佩環聲。
江城子
作者：莫蒙（宋）

秋堂風露月初弦。望靈源。隱珠躔。曾許東皇，遊戲了塵緣。四海聲名收不得，麾玉節，下清關。相逢只說好江山。紫宸班。待公還。壓帽黃花，喜映兩眉間。袖裡春風醫國手，應不惜，紫金丹。
念奴嬌
作者：寶月（宋）

延陵福緒，藹遺芳餘慶，直至如今。帝錫朋龜曾獻策，早揖丹桂華簪。一代榮名，三州遺愛，留入歌吟。歸來湖山付得，依舊閒心。延賞報德推封。名遷書監，喜天恩重臨。拜舞龍香還注想，丹闕拖紫垂金。酒滿霞觴，期君眉壽，千歲與披衿。年年風月，兩行門外桐陰。
菩薩蠻
作者：鄧肅（宋）

乳羝屬國歸來早。知君膽大身猶小。一節不須論。功名看致君。鎮西樓上酒。父老為君壽。更壽太夫人。年年封詔新。
水龍吟
作者：曾（宋）

去年看月詩成，援毫曾寄鄞江守。流傳樂府，慚非賓客，竹枝楊柳。今歲江樓，載勤歌扇，青蛾應奏。況鈴齋初駐，涼生燕寢，有香霧凝清晝。遙想十洲三島，對冰輪、寒光依舊。主人來自，清都碧落，天香滿袖。寄語嫦娥，剩留清照，時為公壽。恐明光詔下，翩然歸去，試為霖手。
洞仙歌
作者：嚴抑（宋）

雲車鶴蓋，三島朝元后。綠意紅情在梅柳。想仙風從碧落次，吹得春來甘泉，喜見顏紅宇秀。承明厭直，小憩蘋洲，簫鼓行春此時候。華堂深蒼聳，天女遙聞，憑細問，應得年長視久。喜苕霅邦人詠恩波，原有酒如澠，與公為壽。
鷓鴣天
作者：沈長卿（宋）

瑞氣氤氳入絳紗。水沉香薦碧流霞。疏梅欲破風前蕊，冷菊猶開霜後花。銷粉黛，減鉛華。藥爐經卷好生涯。絡濱侍從他年貴，便是蟠桃王母家。
南鄉子
作者：張浚（宋）

遲日惠風柔。桃李成陰綠漸稠。把酒樽前逢盛旦，凝眸。十里松湖瑞氣浮。功業古難侔。宜在凌煙更上頭。已向眉間浮喜氣，風流。千歲三分萬戶侯。
水龍吟
作者：胡寅（宋）

玉梅衝臘傳香，瑞蓂秀莢開三四。蓮花沉漏，熊羆佔應，洛陽名裔。歲比甘羅，便疏同隊，累棋觀志。向修文寓直，仙樓侍宴，梁王寶、真難儷。多少襟懷未試，暫超然、壺中游戲。行看獻策，歸瞻旒藻，常勳斿記。歌畔巫雲，舞回鄒管，金釵扶醉。有陰功不乞，丹砂十紀，壽祺全畀。
滿庭芳
作者：魯（宋）

坐嘯蓬宮，移旌天府，往來三島十洲。況瑞靄當年，初下瓊樓。自是長生伴侶，那堪更河潤神州。人爭嘆，威名福壽，袞袞壓潮頭。金甌。須滿泛，天廚禁臠，相醞□□。□□□□日，此會風流。正是湖山春媚，千秋歲、□□民猷。還知道，金甌未拜，先拜富民侯。
雨中花・夜行船
作者：陸凝之（宋）

三百年間，青史幾多人物，俱委埃塵。獨先生斯世，煉氣成神。將我一支丹桂，換他千載青春。岳陽樓上，紗巾羽扇，誰識天人。千山短褐，掬水擎花，為君增祝靈椿。遙想望、吹笙坐殿，奏舞鸞裀。鳳馭雲帲不散，碧桃紫李長新。願分餘瀝，九霞光裡，相繼朝真。
滿庭芳
作者：鮦陽居士（宋）

良月霜清，小春寒淺，瑞庭蓂莢雙飛。嶺梅香度，初發向南枝。此際高門襲慶，真金降、金璧生輝。傳瀛海向歆父子，相繼大名垂。廣寒，山藉在，筆驅造化，夕照虹霓。暫徘徊、蓮幕名譽交馳。行繼夔龍步武，蓬山靜、玉宇春遲。當清夜，神交大一，相對熟青藜。
醉蓬萊
作者：趙士（宋）

正春風初扇，梅蕊飄香，雨餘晴晝。簫鼓聲中，麝煙噴金獸。幕府賓僚，杜詩韓筆，竟吐奇爭秀。共指喬松，同瞻峻嶽，祝公眉壽。漢相功勳，陳思文藻，奕世風流，迥居人右。持節分符，屢試經邦手。天府劇煩，雍容談笑，令聞光前後。君相恩隆，公圭金印，一時親授。
慶清朝
作者：李樸（宋）

曉庭天離，擎香肖紫，嚴瑞氣滿春彰。勳門舊擎，從來功在江南。二百歲中陰德去，今天府享潭潭。遵畫一，記得那時，□□□□。且趁東風解凍，向柳梢青處，□□□□。□□聽滿，此夕何惜醺酣。醉挹壽卿春色，一簾花影轉微蟾。千秋歲，願祝算數□，多似彭聃。
少年遊
作者：溫鏜（宋）

東風先報上林春。枝上曉鶯新。凌虹御氣，鞭鸞翳鳳，來輔玉晨君。穩步丹墀青雲路，金鼎侍調羹。南極光中，五雲多處，長伴老人星。
少年遊
作者：溫鏜（宋）

謝家庭檻曉無塵。芳宴啟良辰。風流妙舞，櫻桃清唱，依約駐行雲。榴花一盞濃香滿，為壽百千春。歲歲年年，共同勸樂，喜慶與時新。
少年遊
作者：溫鏜（宋）

芙蓉花發去年枝。雙燕欲歸飛。蘭堂風軟，金爐香暖，新曲動簾帷。家人拜上千春壽，深意滿瓊卮。綠鬢朱顏，道家裝束。長似少年時。
折丹桂
作者：溫鏜（宋）

秋風秋露清秋節。秋雨過、秋香初發。二仙生值好秋天，氣卻與、秋霜爭烈。秋霄開宴群仙列。秋娘唱、秋雲低遏。壽杯雙勸祝千秋，鎮長對、中秋皓月。
念奴嬌
作者：芮燁（宋）

化工著意，向柳稍梅萼，偷回春色。蓂葉雙飛政天上，一點文星初謫。發藻儒林，當年榮耀，四海聲名白。謫仙飛貌，澹然物外蹤跡。且與笑傲瀛洲，風流詞翰，自是西垣客。異日功成辭富貴，卻與赤松遊劇。一曲清歌，三千珠履，不愧非潘璧。滿斟芳醑，仰稱遐壽千百。
驀山溪
作者：傅自得（宋）

洪鈞轉處，都在薰陶內。瑞世得奇才，贊化工，協調和氣。雄詞健筆，談笑斡千鈞，餘閒手，尹王畿，治行稱尤異。雍容儒雅，早合登高位。天路踏驊騮，看峨冠，羽儀班綴。東風駘蕩，王斝酒鱗紅，春不老，壽難窮，莫惜今朝醉。
洞仙歌
作者：李鼐（宋）

餘寒未展，簾幕新來燕。楊柳梢頭嫩黃染。小溪山繚繞，別是風煙，春澹澹，誰道蓬萊路遠。冰姿人不老，長伴春閒，環珮聲中度芳宴。寶屏開，煙嫋嫋，金鴨吹香，歡笑處，燭影花光共暖。便莫惜瑤觴醉如泥，佔歲歲東風，舞衣歌扇。
漁家傲
作者：李鼐（宋）

日借嫩黃初看柳。池塘冰泮游魚透。庭館匆匆佳氣候。□山透。膺時賢佐生天佑。壽者康寧還德厚。功名富貴須長久。從此安排千歲酒。常祝壽。一年一獻黃金酎。
鷓鴣天
作者：李鼐（宋）

種得門闌五福全。常珍初喜慶華筵。王環醉拍春衫舞，今見康強九九年。神爽朗，骨清堅。壺天日月舊因緣。從今把定春風笑，且作人間長壽仙。
鷓鴣天
作者：李鼐（宋）

珍重高人閻右丞。胸中丘壑富丹青。暫從天下分軺使，來向人間作壽星。涼日掛，暑風輕。一番秋思十分清。細傾鸚鵡休辭勸，爛醉葡菊不用醒。
一井金
作者：李鼐（宋）

綠陰清晝。兩茸茸、梅子黃時侯。華堂金獸。香潤爐煙透。舞燕回輕袖。歌鳳翻新奏。院靜人稀，永日遲遲花漏。
一井金
作者：李鼐（宋）

一杯為壽。笑捧處、自傳織手釵頭。況有瑞草，齊眉偕老，應難比效。鴛鸞鎮日于飛，惟願一百二十歲，永同歡，如魚似水。
風入松
作者：李鼐（宋）

翠煙籠日上花梢。花外樓高。海犀不動簾櫳靜，晝長人懶鶯嬌。寶篆濃薰沉水，清商低按擅槽。畫堂深處燕蟠桃。親見仙曹。霧鬟不改朱顏好，年年長被春饒。一品疏封它日，十分沉醉今朝。
玉蝴蝶
作者：李鼐（宋）

望處水寒雲繞，倚欄千里，澹盪晴暉。夢燕門闌，和氣喜動簾幃。舞裀重、花明綵鳳，歌扇小、香暖金猊。漏聲遲。洞天秋曉，風露霏霏。嘉時。謫仙高宴，華分玉蠟，豔列文姬。玉樹臨風，自然老月中枝。酒腸寬、胸容雲夢，詞源壯、筆勇助溪。且追隨。佇看飛詔，穩步沙堤。
滿庭芳
作者：李鼐（宋）

臘雪溶酥，春冰浮玉，素蟾三五才過。曉來庭戶，何事五雲多。盡道九天麟墜，╆環珮、嫋嫋鳴珂。風標爽、胸中嵬磊，豪氣挽天河。平生，橫溯志，指揮夷虜，平定干戈。看它年功業，還讓廉頗。且對江山難老，金樽滿、鯨海翻波。歌聲轉，玉人扶處，拚取醉顏酡。
鷓鴣天
作者：韓元吉（宋）

雨歇雲如隔座屏。薰風搖動一天青。今年五十平頭過，又喜清歌洗耳聽。浮世事，絕曾經。此生應直鬥牛星。且傾田舍黃雞酒，敢望君家白玉庭。
鷓鴣天
作者：韓元吉（宋）

萬古光寒太白精。直宜分作兩郎星。不然安得難兄弟，先後堯蓂三莢生。霜月冷，斗杓橫。老人今夜已齊明。他年莫作郎星看，兩兩臺躔拱太清。
滿庭芳
作者：張掄（宋）

威徹冰河，兵嚴玉帳，濟時人在壺天。妙齡談笑，圖畫上凌煙。但見勳書鼎鼐，誰知道、名列高仙。風雲會，鉤陳羽衛，綠鬢影貂蟬。綿綿。流慶遠，芝蘭秀髮，折桂爭先。佔盛一門，文武更雙全。已餌瓊英絳雪，靈龜壽、何止千年。年年看，笙歌叢裡，金盞倒垂蓮。
鷓鴣天
作者：張掄（宋）

鶴馭來從玉席前。笑談勳業照凌煙。心遊物外都無礙，春在壺中別有天。香似霧，酒如泉。華堂冰雪映神仙。靈椿不老青松健，花裡年年醉管絃。
鷓鴣天
作者：張掄（宋）

彩舞萱堂喜氣新。年年今日慶生辰。碧凝香霧籠清曉，紅入桃花媚小春。須酩酊，莫逡巡。九霞杯冷又重溫。壺天自是人難老，長擁笙歌醉洞雲。
鷓鴣天
作者：張掄（宋）

五福仙娥月殿來。依稀微步彩雲隨。一從別有瑤池宴，不見蟠桃幾度開。歌宛轉，舞徘徊。碧梧秋意滿池臺。年年玉露收殘暑，長送新涼入壽杯。
鷓鴣天
作者：張掄（宋）

訊息枝頭梅子黃。兩宮恩意釀湖光。長庚自是文章瑞，好伴前星燭萬方。金鴨暖，玉杯香。換鵝筆墨醉淋浪。只將名字為公祝，便合千秋佐玉皇。
鷓鴣天
作者：張掄（宋）

福善天應錫壽祺。人生七十古來稀。我翁更有椿齡在，餘慶堂前玉樹輝。傳世業，長孫枝。捧杯歡見老萊衣。一陽漸近門多喜，百祿爭迎好事歸。
畫堂春
作者：張掄（宋）

月娥來自廣寒宮。步搖環珮丁東。戲鸞雙舞駕天風。雪滿雲空。一剪玉梅花小，九霞瓊醴杯濃。鳳簫千載莫匆匆。且醉壺中。
望仙門
作者：張掄（宋）

玉池波浪碧如鱗。露蓮新。新歌一曲翠眉嚬。舞乖裀。滿酌蘭英酒，須知獻壽千春。太平無事荷君恩，齊唱望仙門。
望仙門
作者：張掄（宋）

玉京清漏起微涼。好秋光。金盃瀲灩酌瓊漿。會仙鄉。新曲調絲管，新聲更颭霓裳。博山爐暖泛濃香。為壽百千長。
望仙門
作者：張掄（宋）

紫微枝上露華濃。起秋風。管絃聲細出簾櫳。象筵中。仙酒斟雲液，山歌轉繞樑虹。此時佳會慶相逢。歡醉且從容。
水調歌頭
作者：侯置（宋）

白鶴到時節，霜信滿南州。金盤露重，銀潢波浪載天流。嶽瀆千齡鍾秀，賦出人間英氣，清照洞庭秋。烈日嚴霜操，竹簡萬年留。蘇屬國，二千秩，若為酬。杜園陰密，未央前席動宸旒。入踐紫薇郎省，擢贊綠槐公位，指日鳳池遊。千頃玉芝熟，準備飯青牛。
水調歌頭
作者：無名氏（宋）

八月秋欲半，後夜月將圓。天潢當日流潤，□派落人寰。塵掃長淮千里，威振南蠻八郡，梓里繡衣還。芳毓燕山桂，慶衍謝庭蘭。小山陰，長松下，白雲間。壺中自有天地，聞早掛逢冠。笑指橫空丹壑，閒倚拿雲竹杖，佳處日躋攀。山色既無盡，公壽亦如山。
水龍吟
作者：趙彥端（宋）

兩山空翠煙霏，幾□又入東君□。□□但見，肉紅染杏，眉黃著柳。彩燕風輕，寶燈月滿，歡連清晝。是香山行處，蘇仙座上，春不老，人依舊。聞道新騎白鳳，過章臺、天香滿袖。英姿不向，通明宮殿，人間未有。況是從來，愛留南國，名高北斗。看君恩，卻與西湖漲綠，作長生酒。
菩薩蠻
作者：芮輝（宋）

晴雲低蘸湖光溼。新涼遠帶江聲入。風影逼中秋。移樽月在樓。藍田栽竹手。借竹為君壽。蒼翠一年年。長承雨露邊。
虞美人
作者：芮輝（宋）

翠屏羅幕遮前後。舞袖翻長壽。紫髯冠珮御爐香。看取明年歸奉、萬年觴。今宵池上蟠桃席。咫尺長安日。寶煙飛焰萬花濃。試看中間白鶴、駕仙風。
念奴嬌
作者：劉季裴（宋）

三光五嶽，震乾坤英彩，非金非玉。赫赫巖巖真相種，來跨橫空仙鵠。十萬兒童，和豐堂下，齊把梅山祝。黑頭難老，歲寒蒼檜修竹。須信自有家傳，中庸一卷，是長生真籙。借問河陽公去後，幾度桃開桃熟。十九年間，夢迴天上，又見棠陰綠。看看促覲，喜傳沙路新築。
滿庭芳
作者：姜特立（宋）

丹染吳楓，青環越岫，鏡天霽色凝鮮。華堂珊珮，非務擁神仙。天遣澄清海嶽，親曾授黃石奇編。興王略，智名俱泯，功業妙難言。翩翩。真迥立，香飄繡袞，色映貂蟬。有清詩千首，美酒如川。長與嫦娥共約，放冰輪，今夕先圓。中秋月，從今屈指，更借一千年。
促拍滿路花
作者：徐叔至（宋）

人間秋正好，天上月才圓。玉霄人不老，對嬋娟。五龍護日，一笑著貂蟬。禁殿開金鑰，寶炬宮壺，詔催移下釣天。昴奎分秀採，箕翼與長年。華堂歌宛轉，舞蹁躚。醉圍紅袖，妙墨起風煙。回首恩波地，身在江湖，為公一賦新篇。
鷓鴣天
作者：徐叔至（宋）

兩兩臺符映昴躔，南燻披拂壽爐煙。寶圖繼統千齡會，金鉉調元一相賢。蘭玉滿，慶蟬聯。天教世有魯山川。霞觴更對瑤池佲，共看蟠桃著子年。
鷓鴣天
作者：范成大（宋）

仗下儀客筆下文。天風駕鶴住仙真。榴花三日迎端午，蕉葉千春紀誕辰。經圀志，立朝身。暫煩高手活吳民。明朝莫遣書丹篆，怕引新符刻玉麟。
洞仙歌
作者：范成大（宋）

碧城風物，有湖中天地。長笑羲娥不停軌。記蟠桃枝上，金母嗔嘗，回首處，還又三千歲矣。料仙人拊頂，曾授長生，名在雲瓊賜書裡。懶上鬱蕭臺，應厭高寒，飄然下，赤城遊戲。且山澤留連作臞仙，不要管蓬萊海中塵起。
西江月
作者：范成大（宋）

櫻筍園林綠暗，槐榆院落清和，年年高會引笙歌，戲彩人隨燕賀。一笑難逢身健，十分休惜顏酡。還將瓜棗送金荷，遍照金章滿座。
臨江仙
作者：范成大（宋）

功行三千宜五福，長生何假金丹。從教滄海又成田。瓊枝春不老，壁月夜長妍。上界從來官府滿，何妨遊戲人間。年年強健到樽前。莫辭杯瀲灩，君是酒中仙。
鷓鴣天
作者：范成大（宋）

繡戶當年瑞氣充。紫陽駕鶴下天風。萬山秀色渾鍾盡，六月炎光一洗空。蕉葉滿，綵衣重。刻符持節盡人雄。坐中金母欣餘慶，勸醉周公勸魯公。
滿江紅
作者：范成大（宋）

天氣新晴，尋昨夢，池塘春早。雨過湔裙，水上柳絲風嫋。卻憶去年今日，桃花人面依前好。怪今年、酒量卻添多，銀盃小。誰勸我，玉山倒。催細抹，翻新調。漸金狎壓錦，噴首雲繞。籠柏飛來雙翠袖，弓彎內樣人間少。為留連、春色伴山翁，都休老。
清平樂
作者：范成大（宋）

降嵩儲昂，仙馭來塵表。身佩安危人不老。化國風光長好。功名南北天涯，歡聲蠻嶠胡沙。草木何□□露，小春桃李都花。
清平樂
作者：范成大（宋）

何須輕舉，上界多官府。身似靈光長鎮魯。俯仰人間今古。雨餘簾卷江流，朱顏流映瓊舟。不假崗陵□壽，西山低似西樓。
八聲甘州
作者：□陽（宋）

漸紛紛、木葉下亭皋，秋容際寒空。慶屏山南畔，龜遊綠藻，鶴舞青松。縹緲非煙非霧，喜色有無中。簾幕金風細，香篆迷濛。好是庭闈稱壽，簇舞裙歌板，歡意重重。況芝蘭滿砌，行見黑頭公。看昇平、烏棲畫戟，更重開、大國荷榮封。人難老，年年醉賞，滿院芙蓉。
點絳唇
作者：趙彥逾（宋）

春到皇都，日邊已覺風光麗。異人名世。獨稟陽和粹。福壽川增，行慶鴛行綴。笙歌重。幾多珠翠。拚取今宵醉。
南歌子
作者：張孝祥（宋）

儉德仁諸族，陰功格上清。焚香掃地夜朝真。看取名花浮玉、鑑齊精。寶篆融融滿，□流細細傾。雙親俱壽八千齡。卻捧紫皇飛詔、上蓬瀛。
水調歌頭
作者：衛時敏（宋）

騎鯨紫霞客，來作世耆英。襟懷金玉循良，名字古無人。所至民歌遺愛，脫屣歸來綠野，笑傲樂天真。不學渭濱老，公子自長生。一杯酒，再三祝，八十春。從今細數慶集，百度似今辰。綠鬢朱顏長好，何事紫芝仙草，蘭玉自詵詵。盛事有如此，誰道四難並。
念奴嬌
作者：衛時敏（宋）

春風桃李，問耐寒何似，霜松雪柏。珍重撥煩京兆手，早歲聲名霹靂。收卷經論，擺遺榮利，物外多間適。熊經龜咽，真傳秘訣訊息。奉秩初滿華嚴，韶顏轉映，綠鬢方瞳碧。況□□雲供宴幾，靜對鳧翁鶴客。只恐日邊，蒲輪催動，密侍鈞天席。上玉卮堯殿，長生倍注仙籍。
漢宮春
作者：高伯達（宋）

絳闕朝元。倦飛鸞控鶴，來寓人間。天教散舒和氣，好與春還。蓬瀛罷宴，褪仙裳、欲冠貂蟬。應是念、瀟湘勝概，來與蕃宣。宣室向來初見，嘆不如、文帝夜半虛前。多情吊沉賦罷，莫負留連。經綸事葉，向朝廷、誰與爭先。明歲好，雲屏間坐，十分宣勸金船。
千秋歲
作者：高伯達（宋）

影搖波動。曉日浮華棟。慶麟紱，徵蘭夢。綠擎龜葉小，紅拂蓮腮重。簾幕外，半天仙馭來飛鞚。兩兩驂鸞鳳。□窣珠衣縱。香霧散，祥雲擁。口傳金母信，酒為麻姑送。休惜醉，與君更下蟠桃種。
鷓鴣天
作者：高伯達（宋）

海上蟠桃月樣圓。從頭屈指幾千年。雙成已報春訊息，輸與蕭郎半月前。風露曉，月華鮮。獸爐煙嫋水沉煙。騎鸞ⅶ鶴休歸去，留取人間作女仙。
喜遷鶯
作者：郝子直（宋）

風雲際會。自軍興勳業，唯公屈指。中鏑紅心，驕虜膽喪，中正已迴天意。採石扶危鏖戰，激勵熊羆乘勢。震天地，沮金狄百萬，元顏誅斃。英衛。攄紅氣，寰海共欣，雪恨亡胡歲。宸眷褒功，華袞貂蟬，榮拜濟時左揆。聖君用賢終始，肯使留侯謙退。後范蠡，願永佐中興，莊椿同紀。
畫堂春
作者：郝子直（宋）

華堂當日誕今辰。慶門人降西真。一杯千歲祝遐齡。莫厭頻斟。不願頭白還黑，不願齒落重生。但容豔只如今。壽等松椿。
天香
作者：何得之（宋）

南國蜚聲，三鰲孕粹，中興循吏稱首。官在中都，斑參玉筍，妙簡帝心應久。長材已試，名字向、金甌先覆。貂冕冠蟬載服，鸞臺鳳池榮簉。年年桂觴介壽。正江梅、犯寒時候。料想舞僮歌女，翠鬟依舊。富貴人間罕有。任鼎沸笙簫對樽□。穩步堤沙，高攀禁柳。
水調歌頭
作者：徐明仲（宋）

遲日籠晴晝，新火斂餘寒。東君著意，留戀春色在人間。故遣蓬瀛仙侶，來布陽和德澤，造化寄毫端。麾節經行處，喜氣滿江山。聽歌謠，五褲暖，二天寬。漢朝側席，英雋璽詔促徵還。鞭算錢流粟腐，刃往劇剸煩解，啟沃動龍顏。已有白麻筆，草制在金鑾。
水調歌頭
作者：徐明仲（宋）

宗社中興佐，廊廟黑頭公。故家喬木，十年風虎會雲龍。三鎮上流藩翰，千里北門符鑰，何許在民功。刀劍還牛犢，饑饉化登豐。政成時，春明媚，日和融。壽觴如海，願公一酌倒三松。移取活人心手，歸作調元勳業，談笑共平戎。還使十書老，直與古人同。
滿江紅
作者：陳之賢（宋）

人物英雄，更獨抱、無雙才氣。年正壯，文章武略，盡曾留意。破膽欲憑胸內甲，清原宴啟舟中誓。笑區區、燕雀不能知，青雲志。封侯貌，神人比。社下手，須榮試。況相門出將，君家常事。鬥印垂金他日貴，壽杯浮玉今朝醉。看年年、南極倍明時，春明媚。
念奴嬌
作者：陳之賢（宋）

炎精昌運，慶天為篤生，中興人傑。橫臆甲兵三百萬，要掃群胡妖孽。撫弱憐貧，排奸擊暴，所至人推服。飄飄志氣，偉哉一代英特。預信袞袞公侯，名聞英胄，素有陰功積。騰踏從天上去，笑作龍頭奇客。相印重封，將符再綰，盡履青氈物。壽杯滿泛，年年長醉正月。
踏莎行
作者：丁求安（宋）

風捲霜濃，寒銷冰謝。一年皎月惟今夜。桑弧蓬矢慶門闌，雲旌羽蓋連車馬。命服新翻，恩波如瀉。海沂致錦傅聲價。曉來和氣著梅梢，春隨溫詔看看下。
踏莎行
作者：丁求安（宋）

紫府延齡，瑤池開宴。人間好事都如願。鳳雛喜帶桂宮香，東床鎮壓鸞臺彥。酒泛金盃，香飄龍篆。大家齊把瑤觴獻。中興天子急賢才，相期共入金鑾殿。
念奴嬌
作者：趙師律（宋）

鏡天露洗，蕩仁風，滿縣正開桃李。無訟堂深睛畫永，簾卷鵝山濃翠。吏散棠陰，鳥啼花散，簫鼓絃歌地。印封碧蘚，笑談無限清致。佳會正屬懸弧，十分蕉葉，共祝千秋歲。道骨仙風元自有，功業人間遊戲。名覆金甌，班聯玉筍，行慶風雲會。蓮舟容與，此時歸繼仙裔。
念奴嬌
作者：趙師律（宋）

楚天春晚，盡替了，殘紅點成層碧。蝴蝶蜂兒嬌未足，舞破遊絲千尺。一夜風高，滿天清露，冷浸瓊樓徹。遮鸞繞鳳，使君不是凡骨。遊蕩偶爾人間，鈴齋談笑，好作龔黃匹。火急功成天上去，卻問蓬萊訊息。酒瀉鵝兒，十分金盞，染就眉間色。滿城爭看，一封鶚薦飛入。
齊天樂
作者：趙師律（宋）

重陽還近秋光好，銀屏翠箔涼透。鳳髓爐溫，魚軒瑞應，天與冰壺清透。多文在手。更賴玉腰肢，唾花衫袖。舊約梅仙，為來人世作珍偶。虛堂簾半卷，化工何限意，妝點時晝。裛真香葵傾勸盞，都把芳心為壽。當歌對酒。願綠髮朱顏，鎮長依舊。寶籙名高，已書千歲久。
驀山溪
作者：趙師嚴（宋）

文章太守，今作湖山主。冰雪照人清，賦仙家、出塵風度。流芳積慶，故自有淵源，家將相，世侯王，勳德藏盟府。政修人治，千里歌來暮。有腳是陽春，鼓和風、遍充寰宇。芝泥封詔，肯為郡人留，蒼玉佩，紫金貂，穩上星辰去。
喜遷鶯
作者：無名氏（宋）

光風轉蕙，正中和節過，豔陽春半。暖日曈曨，瑞煙蓬勃，正是生申華旦。保釐東土三載，分卻九重霄旰。政成也，且凝香燕寢，雍容方面。堪羨。德望重，敵國隱然，不假長江險。堂上奇兵，胸中妙畫，便是當年韓範。況逢左轄虛位，早晚洪鈞須轉。來歲裡，看內家敕使，傳呼宣勸。
驀山溪
作者：辛棄疾（宋）

畫堂簾卷，賀燕雙雙語。花柳一番春，倚東風、雕紅鏤翠。草堂風月，還似舊家時，歌扇底，舞裀邊，壽斝年年醉。兵符傳壘，已蒞葵丘戍。兩手挽天河，要一洗、蠻煙瘴雨。貂蟬冠冕，應是出兜鍪，飡五鼎，夢三刀，侯印黃金鑄。
感皇恩
作者：辛棄疾（宋）

露染武夷秋，千蠻聳翠。練色泓澄玉清水。十分冰鑑，未吐玉壺天地。精神先付與，人中瑞。青鎖步趨，紫微標緻。鳳翼看看九十里。任揮金碗，莫負涼飈佳致。瑤臺人度曲，千秋歲。
水調歌頭
作者：辛棄疾（宋）

簪履竟晴晝，畫戟插層霄。紅蓮幕底風定，香霧不成飄。螺髻梅妝環列，鳳管檀糟交泰，迴雪無纖腰。觴酒盪寒玉，冰頰醉江潮。頌豐功，祝難老，沸民謠。曉庭梅蕊初綻，定報鼎羹調。龍袞方思勳舊，已覆金甌名姓，行看紫泥褒。重試補天手，高插侍中貂。
望海潮
作者：沈伯文（宋）

山連嵩岱，疆分齊魯，濟南自古多奇月。魄墮英星，芒剪瑞□，來參漢主龍飛。仙露浥繁枝。振家聲赫奕，金印傳龜。一種春風，後園桃李自成蹊。淮堧暫弭旌旗。慶歌浮綠野，人靜圜扉。梅破粉痕，柳回星眼，相將紫詔催歸。玉勒曉驄嘶。望天墀咫尺，香惹朝衣。最好朱顏綠髮，勸宴鳳凰池。
念奴嬌
作者：錢處仁（宋）

勳門積慶，為皇家此日，重生賢輔。崧嶽儲神須通道，非特當年申甫。清白傳芳，高明馳譽，材更兼文武。黑頭年少，風雲還會龍虎。天為指日垂弧，張旜持節，不遣穹廬去。中使傳宣，頒賜錫齎，清曉歡聲旁午。兩世光華，一門榮耀，盛事誇千古。祝公千歲，廟堂長佐賢主。
醉蓬萊
作者：錢處仁（宋）

正梧陰碧轉，扇浪涼生，漸回秋意。祥繞朱門，有崧靈鍾瑞。筆走龍蛇，句雕風月，好客敦高誼。蘇小琵琶，綠珠簫管，日添羅綺。邃閣清班，貳車清政，奕葉蟬聯，世間誰比。行侍甘泉，趁青春榮貴。盡卷蝦鬚，滿斟鸚鵡，向畫堂沉醉。銅狄摩挲，蓬萊清淺，八千椿歲。
喜遷鶯
作者：李煥（宋）

雲蒸雷動。慶瑞嶽降真，祥生申甫。元后慈賢，勳臣英烈，百世顯光家譜。久許致身忠孝，何止滿懷今古。聽輿論，是侯王苗裔，神仙儔侶。爭睹藩尹盛，刑揩政成，和氣橫眉宇。北闕鶯花，西湖風月，旌騎穩遊天路。福海壽山無比，爛醉黃堂歌舞。正榮耀，有華姻寵授，清朝恩數。
喜遷鶯
作者：李煥（宋）

風雲嘉會，有英傑瑞時，來符平泰。子建才華，平陽勳業，流慶至今猶在。閭史卿來曾記，骨相堂堂龐艾。少年日，已心包雲澤，名高嵩岱。超邁人盡道，今代吏師，小試猶淹大。兩路登車，三州出牧，遊刃了無凝礙。便合進推荷橐，迤邐參陪天縡。願從此，奉明君真相，優遊千載。
喜遷鶯
作者：林伯鎮（宋）

百年卿族。更七葉桂籍，蟬聯相續。早冠鰲峰，入持魁柄，卻商野耕巖築。搢紳望山瞻鬥。勳業銘書金竹。倦陶冶，暫鏡湖舒嘯，琳宮休足。催促。歸秉軸，須與君王，同享無疆福。緩訪赤松，莫留綠野，宇縣待公恢復。手把命珪堂印，腰束精鏐寒玉。願歲歲，看和羹梅綻，古階槐綠。
鳳棲梧・蝶戀花
作者：林伯鎮（宋）

破臘星迴春可數。天佑中興，嶽降神生再。造膝一言曾寤主，翱翔歷遍清華路。蓋代功名知自許。倦把州麾，小向琳宮任。早晚詔催歸禁署，致身宰相雙親具。
南鄉子
作者：林伯鎮（宋）

彌誕秩初筵。催舞春雷雜管絃。驚破梅梢香噴雪，都緣。王母瑤池會列仙。殘臘嫩寒天。恰在正朝兩日前。攙借椒花先獻壽，新元。重數壬辰第一年。
念奴嬌
作者：王渙（宋）

水沉香靄，滿錢塘千里，秋煙如織。萬井歡聲瞻寶錢，遙指明星南極。輦路看花，神旗垂彩，名冠金門籍。平陽家世，凌煙都減顏色。須信勳業風流，陽春有腳，到處開桃李。洊擁油幢宸眷重，吳越江南江北。認取疏梅，東君深意，遣調羹訊息。鳳書飛下，綠槐元自相識。
水調歌頭
作者：陳敷（宋）

明月雙溪上，勝景號金華。當年此夕，多少鸞鳳雜雲霞。共擁飄颻倦伯，來作人間英傑，王謝舊名家。綸紼妙文采，帷幄富忠嘉。聖天子，形夢寐。眷尤加。麒麟煙上早晚，丹陛聽宣麻。鼎袖無窮勳業，歲歲薰風日永，萱秀北堂花。瀲灩綺筵酒，壽算等胡沙。
滿庭芳
作者：甄良友（宋）

杲杲重光，遙山聳翠，九天秋氣高明。露團仙掌，初月掛前星。帝念吾君父子，親傳授、光啟中興。生儲後，是為三聖，一道以相承。昇平。當此際，黃花照座，丹桂充庭。對雨宮喜色，百辟歡聲。好是橙黃桔綠，宣猷殿、酒碧香清。重重慶，堯仁舜孝，親見禹功成。
南鄉子
作者：甄良友（宋）

十月小春天。放榜梅花作狀元。會慶禮成三日後，生賢。第一龍飛不偶然。勸酒自彈弦。更著班衣壽老仙。見說海壇沙張也，明年。此夜休嗔我近前。
感皇恩
作者：甄良友（宋）

華表鶴重來，嘉禾合穗。天命真人救斯世。故仙子來佐，中興之際。這回真是個，風雲會。天水慶源，錢塘潮勢。主聖臣賢千歲。半鉤月小，一剪梅花香細。太平無事也，休辭醉。
水調歌頭
作者：甄良友（宋）

直節傲山雪，偃蓋詠松風。天香真色來報，春信月明中。六七日分景緯，五百年間英氣，相值產維崧。君子中庸也，天下有胡公。把州麾，將漕計，簡淵衷。淳熙新政，往風虎，趁雲龍。底用玉卮卜壽，看取天然難老，高竹與長松。更有紅梅實，調鼎告成功。
菩薩蠻
作者：甄良友（宋）

希夷本是儒先祖。雲仍來自神仙所。前日一陽生。德星今夜明。靈椿殊未老。仙桂雙雙好。好是百花魁。年年稱壽杯。
蝶戀花
作者：甄良友（宋）

照水綺霞明木杪。彩翼雙棲，未覺桐陰少。正是一年秋光好。世間重睹香山老。祝壽人如群玉繞。滿酌金蓮，願永諧歌笑。仙客莫疑來不早。洞中日月天昏曉。
水調歌頭
作者：鄭元秀（宋）

富貴不難致，名節幾人全。渡江龍化，於今五十有三年。歷數中興諸老，誰似武夷仙伯，操行老彌堅。吾道方中否，一柱獨擎天。江南北，湘左右，惠宣敷。見說韓公城下，米鬥只三錢。人願公歸臺鼎，我願公歸草隱，九老要齊肩。歲歲祝公壽，風月滿梅川。
水調歌頭
作者：鄭元秀（宋）

園林誇富貴，紅綠簇枝頭。陽和毓秀，氣劘屈賈壓曹劉。翰墨場中獨步，灑落胸中萬卷，橫截百川流。邈視青雲侶，俯著看瀛洲。到如今，縈扃務，尚淹留。廟堂應得好語，早晚覲宸旒。從此立登要路，便可羽儀臺閣，指日鳳池遊。歲歲蟠桃會，椿算八千秋。
瑞鶴仙
作者：黃人傑（宋）

飛花閒院落。漸燕觜泥融，蜂須香薄。風光未全惡。有出林青杏，殿春紅藥。東皇舊約。把餘芳、一時留著。等君侯維嶽佳辰，惜景為供春酌。新樂。誰番清韻，非石非金，金城絃索。如聞薦鶚，青雲外，有飛削。雙鳧容與，摩天東上，穩步鸞臺鳳閣。管平泉，晝錦歸時，發猶未鶴。
賀新郎
作者：黃人傑（宋）

垛翠雲蓬遠。日鳥高、炎官直午，暑風微扇。二六堯蓂開秀莢，跨海冰輪待滿。怪院落，笙簫如剪。太乙然藜天際下，度卯金仙子，生華旦。依日月，近雲漢。經時持橐明光殿。問江鄉年來有幾，只君方見。入座夫人難老甚，炯炯金霞照眼。笑指點，瓊舟權勸。願得調元勳業就，為紅泉石磴輕軒冕。歸共作，赤松伴。
賀新郎
作者：黃人傑（宋）

突屼金仙屋。素秋深、長空霽雨，萬山如浴。驚破元戎呼小隊，來看飛泉噴玉。正晚谷，清鏡圓熟。還是紫微初度至，對禪關，自奏長生曲。留杖屨，倚松竹。漢中念遠眉休蹙。問擎天拄地，個事只今誰獨。看領召環回鷁首，笑把江神要束。任碾破，澄波新綠。去了中興臺輔葉，掛貂蟬莫受風埃觸。歸綠野，種瑤簌。
滿江紅
作者：黃人傑（宋）

季琯灰融，盛寒裡、梅香乍放。元道是釀成和氣，間生名將。馬革裹屍男子志，虎頭食肉通侯相。更胸中、十萬擁奇兵，人皆仰。腰金印，垂玉帳。忠膽銳，雄心壯。倚轅門幾望，北州馳想。且倒長江為壽酒，卻翻銀浦千尋浪。算時來、一笑洗胡塵，迎天仗。
滿江紅
作者：黃人傑（宋）

老子生朝，蕭然坐離騷窟宅。更莫詫、才雄屈宋，詩高劉白。不向鳳凰池上住，不逃鸚鵡洲邊跡。謾一官、如水過稱呼，諸侯客。平生志，水投石。首已皓，心猶赤。算陸沉雄奮，總非人力。廣武成名惟孺子，高陽適意須歡伯。睨醉鄉、一笑撫青萍，乾坤窄。
滿江紅
作者：黃人傑（宋）

老火西流，風露洗、銀灣一色。還又近、半秋天氣，月將成魄。玉燕來時清夢覺，書麟遊處飛仙謫。問東南、一尉著斯人，如何得。君不學，吳門卒。君不問，長安狄。且持杯半揖，楚江鸂鶒。東府西臺看歷遍，歸來綠野盟泉石。卻從容、三萬六千朝，追元白。
滿江紅
作者：黃人傑（宋）

小駐碧油，公兩載、重臨初度。滿全楚、襲人和氣，拍天歌舞。波湧荊江流不斷，地連巫峽山無數。指此山、此水誦公恩，難忘處。民有恨，來何暮。民有願，歸無遽。各相攜臥斷，袞衣歸路。只恐九重勞夢寐，不容十國私霖雨。看便飛、丹詔日邊來，朝天去。
醉蓬萊
作者：黃人傑（宋）

記徵鴻歸候，夢燕來時，雪清梅瘦。寒日迎長，覺微寬宮漏。翼軫分輝，鬥牛呈瑞，間氣維鍾秀。江左風流，夷吾家世，塵源深厚。況是新聞，日邊增秩，誥墨方妍，玉符將剖。五馬西還，看鴛鴻為偶。我有新詞，不論龜鶴，會祝公眉壽。南浦長春，西山不老，年華同久。
念奴嬌
作者：黃人傑（宋）

菊黃萸紫，近重陽、天氣秋光如洗。懷燕佔熊，還又應、崧嶽生申時節。玉女擎香，金仙持送，錦裡歡聲徹。照人風度，滿懷俱是冰雪。那更千里江城，政成人化，比春生秋殺。雙鳳雲間御詔墨，將下十行新札。黃閣亨衢，碧油重幕，穩復清氈物。策勳歸去，蟠桃猶許三竊。
念奴嬌
作者：黃人傑（宋）

山光堂下，恰催花雨過，韶華將半。蝶舞迴風鶯度曲，暖響笙簫庭院。泥軾仙翁，當時此夕，正夢投懷燕。紫髯黃髮，到今如此清健。豈但風月平分，海沂千里，流得歡聲遍。屈宋江山，還助說，莫惜金荷頻卷。問壽何如，鳳池三到，卻放壺天晚。赤松應待，掛冠歸伴蕭散。
玉樓春
作者：黃人傑（宋）

生申時節書雲月。驚怪玉梅開不徹。犯寒那得一枝春，要與邦君供勝絕。可軒有個詞清切。解送雙鳧朝降闕。一聲聲祝一千年，試倩雪兒歌幾闋。
賀新郎
作者：黃人傑（宋）

曉色收梅雨。玉衡高、寒杓插午，月生銀浦。一片祥光橫碧落，幻出新晴院宇。擁閬苑、擎香天女。簇引飛仙來瑞世，向烏衣巷陌，生文度。人物似，古懷祖。履聲合上堯階去。問如何低迴計幕，蜀山深處。金字催還知有日，且聽尊前妙語。更領略、雙成歌舞。願借流三峽水，與君侯盡作流霞注。觴百舉，壽千數。
漁家傲
作者：黃人傑（宋）

桔綠橙黃霜落候。小春天氣宜晴晝。一片祥光橫宇宙。仙樂奏。千官共祝南山壽。湛露恩波濃似酒。□堂宴罷嵩呼後。壓帽宮花紅欲溜。還拜手。瞻天望聖徘徊久。
祝英臺近
作者：黃人傑（宋）

絳河清，丹闕曉。雲路燭龍照。鶴髮仙翁，笞鳳下天眇。瑩然璞玉襟懷，層冰風表。鎮長住、人間三島。怎知道。不用九轉丹砂，靈椿自難老。驥子麟兒、勳業付渠了。已持紅藥開時，赤松遊處，壽觴對、壺天傾倒。
勝勝慢・聲聲慢
作者：黃人傑（宋）

榮喉嬌脆，燕體輕盈，爭翻妙舞新聲。元是君侯生日，爽氣澄清。天應人為獻壽。春著意、花也留情。恣豪飲，似流觴曲水，前度蘭亭。況遇湖山官滿，無一事、身心分外安寧。買個歸舟，隨鷗趁鷺長征。逢時了些事業，還未遇、月釣雲耕。世塵外，看西真桃熟，南極星明。
臨江仙
作者：黃人傑（宋）

六月炎官收火傘，南薰盡洗煩蒸。十三蓂莢又爭青。問知陳仲舉，元是此時生。別駕功成清暇日，題輿尚帶屏星。黑頭非晚至公卿。且傾浮蟻酒，來聽祝龜齡。
臨江仙
作者：黃人傑（宋）

江上小春來幾許，湘桃已發微妍。開雲今夕降飛仙。花神回暖律，天女炷祥煙。見說士元方展驥，低迴共應塵緣。人間更住一千年。卻騎丹鳳去，歸到五雲邊。
臨江仙
作者：黃人傑（宋）

秋色三分繞過二，江城又近重陽。翠蓂雙莢為誰芳。梅仙生此日，神物自呈祥。陶菊半黃萸鬥紫，一時來共飛觴。祝君騰踏比奇章。玉枝元不許，眉壽與天長。
臨江仙
作者：黃人傑（宋）

解事西風真可意，秋聲不到堯蓂。尚餘□莢十分清。知君當此際，清夢應長庚。道骨仙風元不老，天開鶴算龜齡。更看寶帶換紅鞓。拂衣辭管庫，談笑取功名。
蝶戀花
作者：黃人傑（宋）

問訊梅花開也未。孕雪┭香，春在寒梢尾。試與折來供一醉。壽鄉容與生春意。律轉黃鍾霜小霽。月姊乘鸞，伴我浮塵世。結取年年今日誓。梅花影裡看仙桂。
賀新郎
作者：黃人傑（宋）

三月桃花浪。湧荊紅、浮光散彩，倚空千丈。楊柳陰中長堤路，一片笙歌暖響。春待晚、氣清天亮。聞道君侯生此日，具虎頭、飛食封侯相。風度遠，襟懷爽。寶杯為我傾家釀。醉鄉深，何妨更盡，吸川鯨量。富貴時來應自有，豈在隨人俯仰。且共把、眉頭開放。但得仙風長不老，又安知、不做東南將。勳業付，雲臺上。
瑞鷓鴣
作者：黃人傑（宋）

江梅還是嫁東風。夜半春心一點融。知道個人生此日，暗香浮雪薦金鍾。陽春一曲無他願，長願梅花似玉容。教見夫榮並子貴，與梅同過百年冬。
清平樂
作者：黃人傑（宋）

西風獵獵，秋到雙蓂莢。天女擎香開壽□，壽酒浮花蘸甲。眉間一點輕黃。歸帆已載斜陽。去矣留中好住，堯天日月偏長。
沁園春
作者：黃人傑（宋）

金虎鳴秋，玉龍ㄏ月，天氣正涼。應夢熊時侯，葉丹苔碧，棲鸞亭館，桔綠橙黃。人在蘭臺公子上，更身寄風流屈宋卿。登賞處，記含情紓思，曾賦高唐。春明舊家不遠，算蟬嫣襲慶，都付仇香。況鵾弦初續，和生角徵，鶚書頻下，名廁循良。但得西風吹峽水，盡倒卷波瀾添壽觴。功業事，有朱顏領略，未許稱量。
滿江紅
作者：黃人傑（宋）

臘近嘉平，誰教放、梅梢弄雪。更為問、霜前甘澤，應何時節。十莢堯蓂開翠羽，一番潘貌蒸紅頰。是武夷、六六洞王中，生賢哲。頭未雪，心猶鐵。柔不茹，剛難折。個功名懷抱，試看攄發。淥水中間辭地角，絳霄高處朝天闕。管痴兒、事了掛冠歸，方華髮。
滿江紅
作者：黃人傑（宋）

居士生朝，元來是、湖山勝日。長共薦、霜前籬落，半黃橙桔。酒壓浮蛆新旨釅，香浮瑞獸祥煙密。更小蠻、清唱入時宜，聲飄逸。湖海量，冰霜質。年未老，身猶屈。記平生操履，幾曾虧失。季野陽秋雖有自，伯仁崆峒原無物。待著君、添個老人星，人間出。